folketidende.dk - Lolland og Falster samlet et sted - Forside - Sport - Perfekt start for ny træner
NFC vandt 3-1 over HB Køge i sæsonpremieren.
Perfekt start for ny træner
BILLEDSERIE: Cheftræner Brian Rasmussen strålede om kamp mod solen efter sejren over HB Køge.
29. juli 2019 kl. 12:10 Af Torben Mølgaard
NYKØBING Selv om Nykøbing FC's ledelse i fredags tog presset væk fra den nye cheftræner Brian Rasmussen ved at udskyde ambitionerne om oprykning til 2022, er der altid pres på en ny træner for at få en god sæsonstart.
Det pres er nu væk fra Brian Rasmussens skuldre.
- Jeg er selvfølgelig glad også på spillernes vegne. Målet var at komme godt fra start, og det gjorde vi. Det har været benhårdt arbejde hele vejen igennem, sagde træneren, der var ovenud lykkelig.
- Rækken er så tæt, så en god start er utrolig vigtig, lød det fra cheftræneren, der hyldede hele holdet.
- Alle bidrager til sejren i dag. Vi har en fantastisk enhed, og især er jeg tilfreds med det udtryk, vi kommer med, der beviser, at de andre hold skal være rigtig gode for at slå os, sagde Brian Rasmussen.
Træneren havde mest bemærkelsesværdigt sat sidste sæsons "årets spiller", keeper Sebastian Olsen, på bænken til fordel for Jannich Storch.
- Det er så tæt mellem de to, og det er kun sundt med den konkurrence, lød det fra cheftræneren, der var tilfreds med den nye keepers indsats.
Læs også artiklen "Drømmestart til NFC"
HB Køges cheftræner Morten Karlsen var dybt skuffet over, at hans mandskab ikke kom med en større indsats for at vinde kampen.
- Vi virker for arrogante og har en dårlig tilgang til kampen. Nykøbing er langt mere afklarede og udviser en sult, som vi slet ikke har, sagde træneren, der især var utilfreds med første halvleg.